

**РЕПУБЛИКА СРБИЈА**

**ОПШТИНА ЛАПОВО**

**СКУПШТИНА ОПШТИНЕ**

**Број: 002666471 2024 08233 001 000 060 107 04 040**

**Датум: 20. 09. 2024. године**

**ЛАПОВО**

На основу члана 32. став 1. тачка 6) Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон), члана 37. став 1. тачка 6) Статута општине Лапово („Службени гласник општине Лапово“, бр. 2/19), а у вези са чланом 7. став 6. Одлуке о усвајању Етичког кодекса функционера општине Лапово („Службени гласник општине Лапово“, број 10/24), Скупштина општине Лапово, на седници одржаној 20. септембра 2024. године, донела је

**ОДЛУКУ**

**о образовању Савета за праћење примене Етичког кодекса**

**Члан 1.**

Овом одлуком образује се Савет за праћење примене Етичког кодекса (у даљем тексту: Савет) и ближе се одређују послови и задаци Савета, права и дужности председника и чланова Савета, начин рада и друга питања од значаја за рад Савета у вези са надзором над применом Етичког кодекса функционера општине Лапово (у даљем тексту: Етички кодекс).

**Члан 2.**

Сви појмови који су у овој одлуци изражени у граматичком мушком роду, подразумевају мушки и женски природни род.

**Члан 3.**

Задатак Савета је да прати, промовише и унапређује примену установљених етичких стандарда понашања и у том циљу посебно:

1. прати да ли се функционери придржавају одредаба Етичког кодекса;
2. прикупља информације које се односе на понашање функционера у вези са Етичким кодексом;
3. прати и анализира догађаје и појаве од значаја за успешну примену Етичког кодекса;
4. промовише примену Етичког кодекса у општини и шире;
5. предлаже и самостално спроводи радње које воде унапређењу примене Етичког кодекса;
6. даје савете, мишљења и препоруке функционерима, грађанима, средствима јавног информисања, органима и организацијама у вези са применом Етичког кодекса;
7. разматра представке којима се указује на кршење одредаба Етичког кодекса и у случају утврђеног кршења тих одредаба изриче мере на које је овлашћен;
8. остварује сарадњу са институцијама које раде у сродним делатностима;
9. доноси пословник Савета;
10. обавља и друге послове одређене општим актима општине и актом о образовању Савета.

**Члан 4.**

Савет има 3 члана, од којих је један председник.

Члан Савета може да буде свако лице које због својих стручних, радних и моралних квалитета ужива углед у општини Лапово.

Функционер не може бити члан Савета.

Чланове Савета именује Скупштина општине Лапово посебним решењем, на основу спроведеног јавног конкурса, који расписује Општинско веће.

Ближи услови, начин и поступак кандидовања, рангирања и избора кандидата за чланове Савета, уређен је Методологијом за избор кандидата за чланове Савета за праћење примене Етичког кодекса функционера општине Лапово, која је саставни део Одлуке о усвајању Етичког кодекса функционера општине Лапово („Службени гласник општине Лапово“, број 10/24).

**Члан 5.**

У вршењу послова из члана 3. ове одлуке, Савет може изрећи:

1. меру нејавног упозорења, за лакшу повреду одредаба Етичког кодекса, односно понашање функционера које није утицало на вршење јавне функције и
2. меру јавног објављивања акта Савета којим се утврђује да је функционер прекршио одређено етичко начело, за тежу повреду одредаба Етичког кодекса.

Тежом повредом одредаба Етичког кодекса сматра се повреда која је утицала на обављање функције, углед функционера и поверење грађана у функционера и функцију коју обавља, као и поновљено понашање функционера за које му је изречена мера нејавног упозорења.

Мера јавног објављивања акта Савета из става 2. тачка 2) овог члана објављује се на интернет презентацији општине Лапово.

Начин рада и одлучивања Савета у поступку утврђивања повреде Етичког кодекса и одређивања мера на које је овлашћен, ближе се уређују пословником Савета.

**Члан 6.**

Када у току поступка нађе да је повредом Етичког кодекса функционер прекршио и неку законску норму, Савет о томе обавештава надлежни орган (полицију, тужилаштво, буџетску инспекцију и др.).

**Члан 7.**

Председник и чланови Савета немају накнаду за рад у Савету.

**Члан 8.**

Чланови Савета се именују на период од пет година.

**Члан 9.**

Прву седницу Савета сазива и припрема председник Скупштине општине.

На првој седници Савета бира се председник Савета и усваја пословник Савета.

**Члан 11.**

Савет извештава Скупштину о свом раду.

Извештај из става 1. овог члана подноси се Скупштини најкасније до 31. марта текуће за претходну годину.

Извештај из става 1. овог члана садржи податке о примени Етичког кодекса у претходној години, а посебно податке о броју и садржини поднетих представки, утврђених кршења етичких начела и изречених мера, као и оцену стања у овој области са евентуалним препорукама за унапређење примене Етичког кодекса.

**Члан 12.**

Услове за рад Савета, као и стручне и административно-техничке послове за потребе Савета обезбеђује Општинска управа.

**Члан 13.**

Ова одлука ступа на снагу осмог дана од дана објављивања у „Службеном гласнику општине Лапово“

**ПРЕДСЕДНИЦА**

 **Мирела Раденковић**

**О б р а з л о ж е њ е**

Правни основ за доношење овог правилника налази се у члану 32. став 1. тачка 6) Закона о локалној самоуправи и у члану 37. став 1. тачка 6) Статута општине Лапово који прописују да Скупштина општине, у складу са законом, доноси прописе и друге опште акте из надлежности општине.

Члан 7. став 6. Одлуке о усвајању Етичког кодекса функционера општине Лапово прописује да се актом о образовању Савета ближе одређују послови и задаци Савета, права и дужности председника и чланова Савета, начин рада и друга питања од значаја за рад Савета.

 Разлог за доношење ове одлуке налази се у потреби да се образује Савет за праћење примене Етичког кодекса, у складу са Одлуком о усвајању Етичког кодекса функционера општине Лапово, и ближе се одреде послови и задаци Савета, права и дужности председника и чланова Савета као начин рада и друга питања од значаја за рад Савета у вези са надзором над применом Етичког кодекса функционера општине Лапово.

 На основу свега донета је одлука као у тексту.